Ozon qatlamini buzuvchi moddalardan foydalanishni to‘xtatish bo‘yicha milliy dasturni tasdiqlash to‘g‘risida

“Atmosfera havosini muhofaza qilish to‘g‘risida”gi O‘zbekiston Respublikasi Qonuni talablarini, Ozon qatlamini muhofaza qilish bo‘yicha Vena konvensiyasi majburiyatlarini bajarish, shuningdek, ozon qatlamini buzuvchi moddalardan foydalanishni to‘xtatish chora-tadbirlarini amalga oshirish maqsadida Vazirlar Mahkamasi qaror qiladi:
 1. O‘zbekiston Respublikasida:
 Vena Konvensiyasi bo‘yicha Monreal protokolining majburiyatlarini bajarish yuzasidan 2005 — 2019-yillar davrida ozon qatlamini buzuvchi moddalardan foydalanish miqdori 884 tonnadan 33 tonnagacha kamaytirilganligi;
 Monreal protokolining A, V va E ro‘yxatlarida, shuningdek, S ro‘yxati II va III guruhlarida ko‘rsatilgan moddalarni import qilish taqiqlanganligi; 
 ozon qatlamini buzuvchi moddalardan foydalanishni to‘xtatish bo‘yicha Global ekologik jamg‘arma, Birlashgan Millatlar Tashkilotining Atrof muhit va Taraqqiyot dasturlari ko‘magida hamda mahalliy tashkilotlar mablag‘lari hisobidan 2000 — 2018-yillar davomida respublikada 9,9 mln AQSh dollariga teng bo‘lgan 6 ta loyiha amalga oshirilganligi;
 2019 — 2024-yillarda samarali texnologiyalarni joriy etish orqali ozon qatlamini buzuvchi moddalarni butunlay iste’moldan chiqarish bo‘yicha 8,6 mln AQSh dollariga teng bo‘lgan loyiha amalga oshirilishi ma’lumot uchun qabul qilinsin.
 2. Quyidagilar:
 ozon qatlamini buzuvchi moddalardan foydalanishni to‘xtatishning asosiy maqsadlari va strategik yo‘nalishlari, chora-tadbirlari amalga oshirilishi nazarda tutilgan Ozon qatlamini buzuvchi moddalardan foydalanishni to‘xtatish bo‘yicha milliy dastur (keyingi o‘rinlarda — Milliy dastur) 1-ilovaga muvofiq;
 Milliy dasturni bajarishda davlat organlari tomonidan amalga oshiriladigan chora-tadbirlar, ozon qatlamini yemirish xususiyatiga ega bo‘lmagan samarali texnologiyalarni amaliyotga joriy etish bo‘yicha loyihalarni, shuningdek, targ‘ibot-tashviqot ishlarini amalga oshirish tadbirlaridan iborat Ozon qatlamini buzuvchi moddalardan foydalanishni to‘xtatish bo‘yicha milliy dasturni amalga oshirishning “yo‘l xaritasi” (keyingi o‘rinlarda — “Yo‘l xaritasi”) 2-ilovaga muvofiq tasdiqlansin.
 3. O‘zbekiston Respublikasi Ekologiya va atrof muhitni muhofaza qilish davlat qo‘mitasi:
 Milliy dasturni amalga oshirish bilan bog‘liq ishlarni muvofiqlashtirish;
 ozon qatlamini buzuvchi moddalardan foydalanishni to‘xtatish bo‘yicha majburiyatlarni bajarish;
 ozon qatlamini buzuvchi moddalar va tarkibida ushbu moddalar mavjud bo‘lgan mahsulotlarning importi va eksportiga ruxsatnomalarni elektron ariza taqdim etilgandan so‘ng “Yagona darcha” bojxona axborot tizimi, Davlat xizmatlari markazlari va Yagona interaktiv davlat xizmatlari portali orqali berish;
 O‘zbekiston Respublikasi Davlat bojxona qo‘mitasi bilan birgalikda ozon qatlamini buzuvchi moddalar va tarkibida ushbu moddalar mavjud bo‘lgan mahsulotlarning importi va eksporti nazoratini olib borish, shuningdek, mahsulotlar miqdorini hisobga olish hamda ularning ma’lumotlar bazasi shakllantirilishi va yuritilishi uchun mas’ul organ etib belgilansin.
 4. Vazirlar Mahkamasining 2018-yil 9-yanvardagi 17-son qarori bilan tasdiqlangan Tarkibida ozonni buzuvchi moddalar bo‘lgan, O‘zbekiston Respublikasiga import va O‘zbekiston Respublikasidan eksport qilish ruxsatnomalar bo‘yicha amalga oshiriladigan mahsulotlar turlari ro‘yxatiga 3-ilovaga muvofiq o‘zgartirishlar kiritilsin.
 5. O‘zbekiston Respublikasi Hukumatining 4-ilovaga muvofiq ba’zi qarorlari o‘z kuchini yo‘qotgan deb hisoblansin.
 6. O‘zbekiston Respublikasi Ekologiya va atrof muhitni muhofaza qilish davlat qo‘mitasi O‘zbekiston Milliy teleradiokompaniyasi va O‘zbekiston Milliy axborot agentligi bilan birgalikda ommaviy axborot vositalari orqali Milliy dastur va “Yo‘l xaritasi”ning maqsad va vazifalari hamda ularning amalga oshirilishi yuzasidan chiqishlar tashkil etilishini ta’minlasin.
 7. Ushbu qaror rasmiy e’lon qilingan kundan e’tiboran uch oy o‘tgach kuchga kiradi.
 8. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va O‘zbekiston Respublikasi Ekologiya va atrof muhitni muhofaza qilish davlat qo‘mitasi raisi A.I. Maksudov zimmasiga yuklansin. 
 O‘zbekiston Respublikasi 1993-yildan buyon Ozon qatlamini muhofaza qilish to‘g‘risidagi Vena konvensiyasi (1985-yil) (keyingi o‘rinlarda — Vena konvensiyasi) va Ozon qatlamini buzuvchi moddalar bo‘yicha Monreal protokoli (1987-yil) (keyingi o‘rinlarda — Monreal protokoli) tomoni hisoblanadi. So‘nggi vaqtlarda Monreal protokoliga kiritilgan beshta tuzatishlardan O‘zbekiston to‘rttasiga (London, 1990-yil), (Kopengagen, 1992-yil), (Monreal, 1997-yil), (Pekin, 1999-yil) qo‘shilgan va ushbu xalqaro shartnomalar asosida ozon qatlamini yemiruvchi moddalar iste’moli talablarini to‘liq bajarib kelmoqda. 
 Ozon qatlamini buzuvchi moddalardan (keyingi o‘rinlarda — OBM) foydalanishni to‘xtatish bo‘yicha birinchi milliy dastur Vazirlar Mahkamasining “Ozon qatlamini himoya qilish sohasidagi shartnomalar bo‘yicha O‘zbekiston Respublikasining xalqaro majburiyatlarini bajarish chora-tadbirlari to‘g‘risida” 2000-yil 24-yanvardagi 20-son qarori bilan tasdiqlangan.
 Dastur doirasida OBMdan foydalanishni to‘xtatish bo‘yicha Global ekologik jamg‘arma (keyingi o‘rinlarda — GEJ), Birlashgan Millatlar Tashkilotining Atrof muhit dasturi, Birlashgan Millatlar Tashkilotining Taraqqiyot dasturi (keyingi o‘rinlarda — BMT TD) ko‘magida hamda mahalliy tashkilotlar mablag‘lari hisobidan 2000-2018-yillar davomida respublikada 9,9 mln AQSh dollariga teng bo‘lgan 6 ta loyiha amalga oshirildi.
 2019 — 2024-yillarda samarali texnologiyalarni joriy etish orqali gidroxlorftoruglerodni (keyingi o‘rinlarda — GXFU) butunlay iste’moldan chiqarish bo‘yicha O‘zbekiston Respublikasi Ekologiya va atrof muhitni muhofaza qilish davlat qo‘mitasi (keyingi o‘rinlarda — Davlat ekologiya qo‘mitasi), BMT TD va GEJ tomonidan 8,6 mln AQSh dollariga teng bo‘lgan qo‘shma loyiha amalga oshirilishi rejalashtirilgan.
 Yangi tahrirda qabul qilinayotgan Ozon qatlamini buzuvchi moddalardan foydalanishni to‘xtatish bo‘yicha milliy dastur (keyingi o‘rinlarda — Milliy dastur) O‘zbekiston Respublikasi tomonidan Monreal protokoli hamda ushbu protokolga kiritilgan London, Kopengagen, Monreal va Pekin tuzatishlari doirasida qabul qilingan barcha majburiyatlarning bajarilishini qamrab oladi.
 Xususan, Milliy dasturda mahalliy resurslardan foydalangan holda, OBM o‘rnini bosuvchi vositalardan foydalanishga o‘tish sohasida istiqbolli ilmiy-tadqiqot va tajriba-konstruktorlik ishlanmalarini amalga tatbiq qilish, OBM va tarkibida ular mavjud bo‘lgan mahsulotlarning importi va eksporti bo‘yicha ma’lumotlar bazasini shakllantirish, bojxona va huquqni muhofaza qilish organlari xodimlarining mahsulotlar importi va eksportini nazorat qilish bo‘yicha bilimini va malakasini oshirish, GXFUdan qayta foydalanish tizimini mustahkamlash va ularning texnologiyalarini almashtirish sohasida ishlab chiqiladigan loyihalar natijadorligini keng omma e’tiboriga namoyish qilish nazarda tutilgan.
 Milliy dastur o‘tgan davr mobaynida xalq xo‘jaligining turli tarmoqlarida OBMdan foydalanish, davlat organlari va tashkilotlari tomonidan ulardan foydalanishni qisqartirish bo‘yicha amalga oshirilgan chora-tadbirlar to‘g‘risidagi ma’lumotlarni tahlil qilish asosida ishlab chiqilgan.
 Shuningdek, Milliy dastur tashkiliy va strategik chora-tadbirlar, OBMdan foydalanishni to‘xtatish bo‘yicha O‘zbekiston Respublikasi tomonidan qabul qilingan xalqaro majburiyatlarning bajarilishini normativ tartibga solish va ozon qatlamiga salbiy ta’sir etmaydigan “toza” texnologiyalarga bosqichma-bosqich o‘tish bilan bog‘liq masalalarni o‘z ichiga olgan.
 2.1. Harakatlarning asosiy maqsadlari va strategik yo‘nalishlari 
 Milliy dastur O‘zbekiston Respublikasi tomonidan Vena konvensiyasi va Monreal protokoli hamda unga kiritilgan va O‘zbekiston ratifikatsiya qilgan tuzatishlardagi majburiyatlarning bajarilishini ta’minlash, shuningdek, texnik va moliyaviy yordam ko‘rsatish bo‘yicha GEJ talablariga muvofiq xalqaro hamkorlikni chuqurlashtirishga qaratilgan.
 Milliy dastur ozon qatlamining yemirilishini to‘xtatishdan atrof muhitning yaxshilanishini, ozonga zarar yetkazmaydigan texnologiyalarga o‘tishning iqtisodiy foydalarini hisobga oladi. U har bir guruh uchun OBMni iste’moldan chiqarish jadvalining strategik yo‘nalishini belgilaydi.
 Monreal protokoli bilan yuklangan majburiyatlarni bajarishda: 
 Monreal protokolida belgilangan OBMni xavfsiz bo‘lgan moddalarga almashtirish bo‘yicha talablarni o‘z muddatida bajarish;
 O‘zbekiston Respublikasiga import qilinishi taqiqlangan OBMning respublikaga olib kirilishini taqiqlash;
 OBM foydalanadigan yoki ishlash jarayoni ular bilan bog‘liq bo‘lgan havoni sovitish uskunalarini taqiqlash;
 OBMni respublikaga olib kirish kvotalariga rioya qilish;
 GEJ va boshqa xalqaro donor tashkilotlar yordamida ozon uchun xavfsiz moddalardan foydalanadigan texnologiyalarni ishlab chiqaradigan va joriy etadigan tashkilotlar, kompaniyalar va shaxslarga har tomonlama ko‘maklashish;
 OBM o‘rnini bosuvchi ishlarning bajarilishi to‘g‘risida qaror qabul qiluvchi shaxslar va aholi xabardorligini ta’minlash;
 mahalliy resurslardan foydalangan holda sovitish uskunalari va tarkibida OBM bo‘lmagan mahsulotlar hamda texnologiyalarni ishlab chiqarish sohasida ilmiy tadqiqotlarni yanada rivojlantirish;
 O‘zbekistonda ozon qatlamini yemirish salohiyati bo‘lmagan energiya jihatidan samarali texnologiyalarni joriy etish orqali GXFUni butunlay iste’moldan chiqarish kabi strategik yo‘nalishlarga amal qilish zarur.
 2.2. Harakatlarni amalga oshirish uchun keyingi qadamlar
 OBMdan foydalanishni to‘xtatish, shuningdek, ularning o‘rnini bosuvchi moddalarni joriy etishni rag‘batlantirish yoki ularni qayta ishlatish bo‘yicha:
 eksport/import sohasida, shuningdek, ruxsatnoma berish va kvota tizimida ishlashni davom ettirish, OBM bilan ishlovchi uskunalarning olib kirilishi bilan bog‘liq taqiqlarga qat’iy rioya etish;
 yuqori darajada global isishga olib keladigan gidroftoruglerod iste’molidan past yoki nolga teng bo‘lgan moddalarga bosqichma-bosqich o‘tish choralarini ko‘rish;
 soliq siyosati choralari bilan birgalikda rag‘batlantiruvchi chora-tadbirlar tizimini ishlab chiqish;
 ushbu ishlarga ommaviy axborot vositalarini keng jalb qilish orqali ozon qatlamini muhofaza qilishning muhimligi haqida jamoatchilikni xabardor qilish;
 qaror qabul qiladigan shaxslarning salohiyatini, OBM va ularning o‘rnini bosuvchi moddalar sohasida faoliyat yuritadigan mutaxassislarning malakasini oshirish;
 sovitish uskunalarini ishlab chiqaradigan va ulardan foydalanadigan, shuningdek, erituvchilar bilan ishlaydigan yirik korxonalarda OBM bilan bog‘liq ishlab chiqarish bosqichlarini xalqaro hamjamiyat va mahalliy sarmoyadorlar ishtirokidagi investitsiya loyihalari orqali amalga oshirish lozim.
 O‘zbekiston Respublikasida birinchi Milliy dastur doirasida 3 ta OBMdan (XFU-12, tetraxlormetan, 1.1.1-trixloretan) foydalanish to‘xtatildi.
 Ushbu Milliy dastur doirasida respublikada OBMni iste’moldan to‘liq chiqarish, mahalliy resurslardan foydalanishni hisobga olgan holda global isishga ta’siri past darajada bo‘lgan va ozon qatlamini yemirish xususiyatiga ega bo‘lmagan texnologiyalarni joriy etish, shuningdek, O‘zbekiston Respublikasining Monreal protokoli Kigali tuzatishiga qo‘shilishining maqsadga muvofiqligini o‘rganish nazarda tutilmoqda.
 3.1. Strategik yo‘nalishni amalga oshirishda Vazirlar Mahkamasining, tegishli vazirliklar va idoralarning roli
 Vazirlar Mahkamasi OBM iste’molini tartibga solish sohasida yagona davlat siyosatini amalga oshirishni, shuningdek, Vena konvensiyasi va Monreal protokoli doirasida O‘zbekiston Respublikasining majburiyatlari bajarilishining tizimli nazorat qilinilishini ta’minlaydi.
 Davlat ekologiya qo‘mitasi OBMdan foydalanishni to‘xtatish bo‘yicha qabul qilingan majburiyatlarni bajarish uchun mas’ul hisoblanadi.
 Bundan tashqari, Davlat ekologiya qo‘mitasi tegishli vazirliklar va idoralar tomonidan Milliy dastur va “yo‘l xaritasi”da belgilangan tadbirlar amalga oshirilishini muvofiqlashtirish, shuningdek, respublika hududiga OBM va tarkibida ular mavjud bo‘lgan mahsulotlarni olib kirish tartibi hamda respublika hududidan OBM va tarkibida ular mavjud bo‘lgan mahsulotlarni olib chiqish doirasida ruxsatnomalar berilishini ta’minlaydi. 
 Shu bilan bir qatorda, Davlat ekologiya qo‘mitasi OBMni iste’mol qilish, ulardan foydalanish monitoringini olib borish, amalga oshirilayotgan loyihalarni boshqarish, Birlashgan Millatlar Tashkilotining Atrof muhit dasturining Ozon Kotibiyati va GEJ hisobotlarini tayyorlash ishlarini amalga oshiradi.
 O‘zbekiston Respublikasi Innovatsion rivojlanish vazirligi OBM yoki ularning o‘rnini bosuvchi moddalardan foydalangan holda texnik qayta jihozlash, yangi texnika va texnologiyalarni joriy qilish loyihalarini texnik baholashni ta’minlaydi.
 O‘zbekiston Respublikasi Davlat bojxona qo‘mitasi Davlat ekologiya qo‘mitasi bilan birgalikda OBM va tarkibida ular mavjud bo‘lgan mahsulotlarning importi va eksporti nazoratini olib boradi, shuningdek, ularni hisobga olish va OBM miqdori bo‘yicha ma’lumotlar bazasi yaratilishiga ko‘maklashadi. 
 3.2. Harakatlarning istiqbolli yo‘nalishlari.
 O‘zbekiston Respublikasida Vazirlar Mahkamasining “Ozonni buzuvchi moddalar va tarkibida ular bo‘lgan mahsulotlarning O‘zbekiston Respublikasiga importini tartibga solishni yanada takomillashtirish chora-tadbirlari to‘g‘risida” 2018-yil 17-son qarori bilan Monreal protokolining A, V va E ro‘yxatlarida, shuningdek, S ro‘yxatining II va III guruhlarida ko‘rsatilgan moddalarni import qilish taqiqlangan. 
 Milliy dastur doirasida OBMni va ularning tarkibidagi mahsulotlarni O‘zbekiston Respublikasiga olib kirish va O‘zbekiston Respublikasidan olib chiqishni to‘xtatish nazarda tutilmoqda. 
 Ma’lumki, Monreal protokoli tomonlariga OBMni bosqichma-bosqich iste’moldan chiqarish va boshqa turdagi sovitgichlarga o‘tish uchun moliyaviy resurslar ko‘rinishida texnik yordam ko‘rsatiladi. 
 Bundan tashqari, respublikada muqobil va tabiiy sovitish agentlarida ishlab chiqarishni yo‘lga qo‘yish bilan birgalikda qo‘shimcha ish o‘rinlarini yaratish imkoniyati paydo bo‘ladi. Bu, o‘z navbatida, O‘zbekiston Respublikasi tomonidan Monreal protokoli doirasidagi majburiyatlarga to‘liq rioya etilishi imkonini beradi.
 3.3. Ozon qatlamini yemiruvchi moddalardan foydalanishni to‘xtatish bo‘yicha milliy dasturni amalga oshirish yuzasidan tashkiliy chora-tadbirlar
 OBMdan foydalanishni to‘xtatish, ozon qatlami uchun xavfsiz bo‘lgan muqobil moddalardan foydalanishga o‘tish bo‘yicha chora-tadbirlar ushbu Milliy dasturning strategik yo‘nalishi bo‘lib, u dasturni amalga oshirishning “yo‘l xaritasi”da aks ettirilgan.
 Ozon qatlamini buzuvchi moddalar va tarkibida ushbu moddalar mavjud bo‘lgan mahsulotlarning importi va eksportiga ruxsatnomalar elektron ariza taqdim etilganidan so‘ng “Yagona darcha” bojxona axborot tizimi orqali beriladi.
 Milliy dasturni amalga oshirish uchun:
 ijrochilar, ijro muddatlari va moliyalashtirish manbalari, shuningdek, kutilayotgan samaralar aniq ko‘rsatilgan mexanizmlarni belgilagan holda chora-tadbirlar rejasini ishlab chiqish va amalga oshirish;
 “Yo‘l xaritasi”dagi tadbirlarni bajarishda ishtirok etuvchi tegishli vazirliklar va idoralarning aniq vazifa va funksiyalarini belgilash;
 vazirliklar va idoralar hamda xo‘jalik yurituvchi subyektlarning Milliy dastur ijrosi bo‘yicha faoliyatini muvofiqlashtirish;
 Milliy dastur ijrosi to‘g‘risida monitoring va tahlil ishlarini amalga oshirish;
 Milliy dasturning vazifalari va maqsadlarini amalga oshirish jarayonlarida jamoat tashkilotlari, nodavlat notijorat tashkilotlari vakillari hamda aholining keng qatlami ishtirokini ta’minlash;
 Milliy dastur ijrosi bo‘yicha ommaviy axborot vositalari orqali tizimli chiqishlar tashkil etish zarur.
 Milliy dasturni amalga oshirish natijasida:
 OBM va tarkibida ular mavjud bo‘lgan mahsulotlarni respublika hududiga olib kirish va uning hududidan olib chiqish bo‘yicha qat’iy nazorat ta’minlanadi;
 jahon tajribasini o‘rgangan holda, O‘zbekiston Respublikasining Monreal protokoli Kigali tuzatishiga qo‘shilishining maqsadga muvofiqligi o‘rganiladi;
 mahalliy resurslardan foydalangan holda, respublikada OBM o‘rnini bosuvchi moddalar ishlab chiqarishni tashkil etish bo‘yicha takliflar ishlab chiqiladi;
 OBM va tarkibida ular mavjud bo‘lgan mahsulotlarning importi va eksporti bo‘yicha ma’lumotlar bazasi shakllantiriladi;
 OBMni qayta ishlash bo‘yicha 6 ta yangi markaz tashkil qilinadi va 6 ta mavjud markazlar qo‘shimcha asbob-uskunalar bilan ta’minlanadi;
 sovitish uskunalari ishlab chiqaradigan 100 ta korxona uchun zarur ehtiyot qismlar sotib olinadi;
 ozon qatlamini yemirish xususiyatiga ega bo‘lmagan va global isishga ta’siri past darajada bo‘lgan uskunalarni o‘rnatish, ishlatish va ularga texnik xizmat ko‘rsatish sohasida mutaxassislar tayyorlanadi;
 sovitish uskunalarini ishlab chiqarish sohasi uchun mutaxassislarni tayyorlash uchun 3 ta markaz tashkil etiladi.
 1. 1.1.-pozitsiya quyidagi tahrirda bayon qilinsin:
 2. 1.2.-pozitsiya quyidagi tahrirda bayon qilinsin:
 1. Vazirlar Mahkamasining “Ozon qatlamini himoya qilish sohasidagi shartnomalar bo‘yicha O‘zbekiston Respublikasining xalqaro majburiyatlarini bajarish chora-tadbirlari to‘g‘risida” 2000-yil 24-yanvardagi 20-son qarori.
 2. Vazirlar Mahkamasining “Hukumat komissiyalarini tuzish masalalari bo‘yicha O‘zbekiston Respublikasi Vazirlar Mahkamasining ayrim qarorlariga o‘zgartirishlar, qo‘shimchalar kiritish va o‘z kuchini yo‘qotgan deb topish to‘g‘risida” 2000-yil 19-sentabrdagi 359-son qaroriga 1-ilovaning 33-bandi (O‘zbekiston Respublikasi QHT, 2000-yil, 9-son, 60-modda). 
 3. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish va ba’zilarini o‘z kuchini yo‘qotgan deb hisoblash to‘g‘risida” 2005-yil 8-sentabrdagi 206-son qaroriga 1-ilovaning 20-bandi (O‘zbekiston Respublikasi QHT, 2005-yil, 34-36-son, 264-modda). 
 4. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish to‘g‘risida (O‘zbekiston Respublikasi Prezidentining “Tashqi savdo sohasida boshqaruv tizimini takomillashtirish chora-tadbirlari to‘g‘risida” 2017-yil 13-apreldagi PF-5012-son Farmoni va O‘zbekiston Respublikasi Prezidentining “O‘zbekiston Respublikasi Tashqi savdo vazirligi faoliyatini tashkil etish chora-tadbirlari to‘g‘risida” 2017-yil 13-apreldagi PQ-2887-son qarori)” 2017-yil 14-iyuldagi 499-son qaroriga ilovaning 12-bandi (O‘zbekiston Respublikasi QHT, 2017-yil, 29-son, 693-modda).
 5. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirishlar kiritish to‘g‘risida (O‘zbekiston Respublikasi Prezidentining “Ekologiya va atrof muhitni muhofaza qilish sohasida davlat boshqaruvi tizimini takomillashtirish to‘g‘risida” 2017-yil 21-apreldagi PF-5024-son Farmoni va O‘zbekiston Respublikasi Prezidentining “O‘zbekiston Respublikasi Ekologiya va atrof-muhitni muhofaza qilish davlat qo‘mitasi faoliyatini ta’minlash chora-tadbirlari to‘g‘risida” 2017-yil 21-apreldagi PQ-2915-son qarori)” 2017-yil 17-noyabrdagi 915-son qaroriga 1-ilovaning 5-bandi (O‘zbekiston Respublikasi QHT, 2017-yil, 46-son, 1134-modda).
 6. Vazirlar Mahkamasining “Ozonni buzuvchi moddalar va tarkibida ular bo‘lgan mahsulotlarning O‘zbekiston Respublikasiga importini va O‘zbekiston Respublikasidan eksportini tartibga solishni yanada takomillashtirish chora-tadbirlari to‘g‘risida” 2018-yil 9-yanvardagi 17-son qaroriga 7-ilovaning 1-bandi.